አርብቶ አደሩን ከኮሮና ቫይረስ ለመከላከል በጋራ እንደሚሰሩ በአፋር የሚንቀሳቀሱ ፓርቲዎች ገለጹ
ሰመራ (ኢዜአ) አርብቶ አደሩን ማህበረሰብ ከኮሮና ቫይረስ ለመከላከል ዋና የትኩረት አቅጣጫቸው አድርገው በጋራ እንደሚሰሩ በአፋር ክልል የሚንቀሳቀሱ የፖለቲካ ፓርቲዎች ገለጹ። ሀገራዊ ምርጫ መራዘሙን እንደሚደግፉም አስታወቁ። 
ፓርቲዎቹ በሰመራ ከተማ በወቅታዊ የሀገሪቱና ክልላዊ ሁኔታዎች ዙሪያ ባካሄዱት ምክክር ላይ የደረሱበትን የጋራ ስምምነት ተከትሎ ባወጡት ባለአምስት ነጥብ የጋራ አቋም መግለጫ እንዳስታወቁት፤ ክልሉ ዋናው የሀገሪቱ ገቢና ወጪ ንግድ መስመር ከመሆኑም ባለፈ ከጅቡቲና ኤርትራ ጋር ስለሚዋሰን ለኮሮና ቫይረስ የመጋለጡ ሁኔታ ሰፊ ነው።
ተጋላጭነቱን ለመቀነስ የክልሉና የፌዴራል መንግሥት የጋራ ቅንጅታዊ ሥራዎችን የሚጠይቅ ከመሆኑም ባሻገር ተፎካካሪ ፖለቲካ ፓርቲዎችም የበኩላቸውን አስተዋጽኦ እንደሚያደርጉ አመልክተዋል። 
ከየትኛውም አጀንዳዎች በላይ የአርብቶ አደሩን ማህበረሰብ ሕይወት ለመታደግ ቅድሚያ በመስጠት በጋራ እንደሚረባረቡ አስታውቀዋል።
ለዚህም ሁሉም ፓርቲዎች እስከታችኛው መዋቅር ድረስ ያሏቸውን አባላት በማነቃነቅ ኅብረተሰቡን በማስተማርና የበጎ ፍቃድ አገልግሎት በማመቻቸት ወረርሽኙን በጋራ እንመክታለን ብለዋል። 
ከወረርሽኙ መከሰት ጋር ተያይዞ መንግሥት የኅብረተሰቡን ጤናና የሀገርን ህልውና ለመጠበቅ ያወጣውን የአስቸኳይ ጊዜ አዋጅ በማክበርና በማስከበርም ላይ ንቁ ተሳትፎ እንደሚያደርጉ አስታውቀዋል።
በአጎራባቾቹ ኤርትራና ጅቡቲ አዋሳኝ አካባቢዎች የኮሮና መከላከል ሥራዎች መንግሥት ከሁለቱ ሀገራት ጋር በመቀናጀት በተለየ ትኩረት እንዲሰራም ጠይቀዋል። 
በተለይም አሁን ባለው ወቅታዊ ተጨባጭ ሁኔታ ምርጫ ማካሄድ የኅብረተሰቡንና ሀገር ደህንነትን አደጋ ላይ የሚጥል በመሆኑ መራዘሙን እንደሚደግፉም ገልጸዋል።
ከህዳሴ ግድቡ ጋር ተያይዞ ኢትዮጵያ እየተከተለች ያለችው ፍትሃዊ የጋራ ተጠቃሚነት መርህ በሚጻረር መልኩ ግብጽ እየካሄደች ያለውን ያልተገቡ ዲፕሎማሲያዊ እንቅስቃሴዎች አጥበቅው እንደሚያወግዙም አስታውቀ ዋል። ለግድቡ ግንባታ አስፈላጊው ድጋፍ እንደሚያደርጉም ገልጸዋል።
የአቋም መግለጫውን ያወጡት ብልጽግናን ጨምሮ በክልሉ የሚንቀሳቀሱ አምስት የፖለቲካ ፓርቲዎች መሆናቸውን ሪፖርተራችን ከሰመራ ዘግቧል።አዲስ ዘመን ግንቦት 3/2012